આ દરમ્યાન ઈ.સ. ૧૯૫૪માં પોરબંદરમાં વજુભાઈ શુક્લના અધ્યક્ષસ્થાને કામદારોનું સંમેલન યોજવામાં આવ્યુ હતું. આ સંમેલનમાં મહાન અભિનેતા પૃથ્વીરાજ કપૂરે હાજરી આપી હતી. આ બધા આગેવાનોનાં ભાષણો તથા વિચારોથી હાજીભાઈ ખૂબ જ પ્રભાવિત થયા. નવા ઉત્સાહ અને ધગશથી જામનગરમાં શાંતિલાલ વસાની આગેવાની હેઠળ વેચાણવેરાની લડતમાં ભાગ લીધો. તે સમયે કોમી રમખાણો થતાં શહેરમાં શાંતિ સ્થાપિત થાય તે માટે બનતા તમામ પ્રયાસો કર્યા. શાંતિલાલ વસા, ભીખુભાઈ વાઘેલા અને અન્ય ૫૦ કામદારોના સમૂહ સાથે જામનગરમાં શેરી-ગલીઓમાં ફરીને શાંતિ-ભાઈચારા-કોમી એખલાસના નારા સાથે ભાઈચારો સ્થાપવા મહત્ત્વનો ફાળો આપ્યો હતો.